## Les empreses de la Comunitat Valenciana reben en 2023 prop de 210 milions d’euros en préstecs ICO

*** Les empreses de la Comunitat desenvolupen 1.018 projectes amb un valor mitjà de 205.000 euros
* La Comunitat lidera en nombre d’operacions de la Línia ICO exportadors amb 202 operacions
* Ivace+ i és agent col·laborador d’ICO. Difon les seues línies a empreses i persones autònomes en el seu web amb més de 10.000 visita a l’any**

La Comunitat Valenciana rep en 2023 prop de 210 milions d’euros en préstecs de l’Institut de Crèdit Oficial (ICO) per a la realització de 1.018 projectes empresarials amb un valor mitjà per operació de 205.700 euros.

Este finançament suposa el 9,34 % del total nacional, en línia amb el que representa el PIB de la Comunitat Valenciana a Espanya.

L’Institut de Crèdit Oficial (ICO) ha fet públic l’informe de la disposició de les línies ICO en 2023 a la Comunitat Valenciana del qual també s’extrau que el 59 % dels crèdits concedits a la Comunitat Valenciana són de més d’un milió d’euros, quasi 10 punts per damunt dels atorgats a escala nacional.

Per grandària d’empreses destaca, per damunt de la mitjana nacional, el paper actiu de les mitjanes empreses de la Comunitat les quals representen el 38 % dels crèdits concedits davant del 29 % que representen a escala nacional.

Per a la consellera d’Innovació i presidenta de l’Institut Valencià de Competitivitat i Innovació (Ivace+i), Nuria Montes, “les petites i mitjanes empreses són la columna vertebral de la nostra economia i font d’ocupació que contribuïxen a un desenvolupament econòmic òptim”.

En este sentit la màxima responsable d’innovació, Nuria Montes, ha destacat que “des de la Conselleria d’Innovació i des d’Ivace+i el nostre compromís implica oferir ferramentes i recursos per a augmentar la seua competitivitat”.

L’Institut Valencià de Competitivitat i Innovació (Ivace+i) és Agent Col·laborador d’ICO. Des de 2014 les dos entitats tenen actiu un conveni de col·laboració mitjançant el qual Ivace+i oferix assessorament i difon en el seu web les línies de mediació i fons de capital de risc que l’ICO posa a disposició d’empreses i persones autònomes.

En l’últim any, més de 10.000 persones s’han interessat per la informació d’estes línies de crèdit que l’Ivace+i té en el seu web.

**Dades per sectors**

L’informe de l’ICO també reflectix que, per sectors, els més actius a l’hora de sol·licitar este tipus de préstecs han sigut el de tèxtil i moda (149 préstecs), transport i logística (117 préstecs) i construcció i infraestructures (112 préstecs).

Si atenem la quantia per projecte, els sectors de béns d’equip, turisme i el de la indústria química representen al voltant del 40 % de total dels préstecs concedits a empreses de la Comunitat Valenciana.

**Líders en Ico Exportacions**

La Comunitat Valenciana lidera en nombre d’operacions la línia ICO exportadors amb 202 operacions.

Està línia de finançament va dedicada exclusivament a les empreses espanyoles que ja mantenen una activitat comercial de venda de béns o servicis en l’exterior o que planegen fer-ho.

L’objectiu d’este programa és oferir liquiditat a curt termini mitjançant el cobrament anticipat de factures procedents de les seues vendes en altres països.

**Distribució per províncies**

Per províncies, Alacant destaca en nombre d’operacions realitzades amb 420 projectes amb un valor mitjà per projecte de 152.980 €.

En el cas de la província de València, els 414 projectes finançats tenen un import mitjà de 230.446 €.

I en el cas de la província de Castelló la quantia mitjana dels 184 projectes als quals se’ls ha donat suport ascendix a 270.376 €.

Els préstecs ICO responen a una funció anticíclica. Una menor demanda de préstecs correspon a una millora de l’activitat econòmica.

Fecha: 02/03/2024